En nokså liten (ca. 2 millimeter), bred. flat bille. Hannen har lange, kamformede antenner som er litt lengre enn kroppen med lange "tenner" på kammen. Fasettøynene er store og rundede. Hodet har en skarp midtfure. Pronotum er blekgult, nærmest klokkeformet, mye bredere enn langt, med noen groper og lengdefurer. Dekkvingene er svarte, bortsett fra skulderpartiet som er blekgult, jevnbrede, uten påfallende punktrader, avrundet bak. Scutellum er nokså stort, blekgult. Beina er blekgule bortsett fra leggene på for- og mellombeina som er for det meste svarte, ganske tynne. Hunnen ligner hannen bortsett fra at antennene er mye kortere og sagtakkede.